Video: Hiér is lokprent vir Racheltjie de Beer-fliekDie verhaal van Racheltjie de Beer. Die lankverwagte Afrikaanse rolprent, Die Verhaal van Racheltjie de Beer, word in Oktober vanjaar landwyd vrygestel. Dié rolprent is geskoei op die topverkoper-roman met dieselfde naam deur die skrywer en rolprentmaker Brett Michael Innes. Die fliek vertel die legendariese verhaal van die Afrikaanse gesin, die De Beers, wat in die 1800’s verplig was om skuiling op ŉ plaas in die Oos-Vrystaat, Suid-Afrika, te soek. Namate die winter aankom en donker wolke en sneeu oor die Drakensberge rol, word die toneel vir ŉ tragedie geskep. “Die rolprent is geïnspireer deur die geliefde verhaal van die volksheldin, Racheltjie de Beer, en staan bekend as ŉ Afrikaanse storie vir alle Suid-Afrikaners, wat van geslag tot geslag oorgedra word,” het Innes gesê. “Toe Racheltjie en haar broertjie van die res van hulle groep geskei is, het die jong meisie haar lewe opgeoffer om haar boetie te red en op dié manier is sy verewig in ons landsgeskiedenis as ŉ jeugdige heldin.” “Om die heroïes emosionele en visuele aard van die storie te integreer, het ons die kinematografiese styl vir die grootskermervaring aangepas,” het die regisseur, Matthys Boshoff, verduidelik. “Die rolprent beskik oor ŉ intieme dog epiese kwaliteit, wat strek van die klank en produksie-ontwerp tot die musiek, kamerawerk en die emosionele reis waardeur die karakters en die gehoor gaan. ŉ Groot deel van hierdie reis word verpersoonlik deur die transformasie van die landskap van welige laatsomer- tot barre middelwinterstoestande wanneer alles met sneeu bedek is. Die temas van lewe en dood, verlies, dapperheid, opoffering en liefde tree sterk na vore.” Die verhaal van Racheltjie de Beer. Wat is die kanse om die magte van die natuur te oorleef? Soos wat die pa en sy twee kinders en hulle gehawende wa deur die harde en ongenaakbare omgewing met die indrukwekkende Drakensberge teen die agtergrond trek, word dit duidelik hoe klein die mens in verhouding met die grootse skepping is. “Ons wou nie die skoonheid van die berge probeer romantiseer nie, maar dit eerder op ŉ manier gebruik om die vasberadenheid en ongelooflike wil en aanpasbaarheid te probeer uitbeeld wat dit verg om met twee jong kinders en ŉ ossewa deur hierdie uitdagende landskap te reis,” het Boshoff gesê. Die rolprent is op die plaas Tierhoek in die ruwe Oos-Vrystaat geskiet omdat die rolprentmakers ŉ plek gesoek het wat die harde werklikheid om in die 1800’s op ŉ afgeleë en onherbergsame plaas te woon, sou uitbeeld. “Hoewel ons die tydperk nie onnodig wou romantiseer nie, was ons vasbeslote om ŉ plek te gebruik wat oor poëtiese kenmerke beskik en die storie tot sy reg sal laat kom,” het Boshoff bygevoeg. “Geleë in ŉ vallei wat deur berge omring word en met ŉ plaashuis en buitegeboue wat in die 1870’s opgerig is, was Tierhoek die perfekte keuse. Die klipwerk is nog in ŉ uitstekende toestand en daar was min moderne elemente – geen telefoondrade of elektrisiteit nie. Die huis is nog nooit gerestoureer nie en het ŉ ou siel; mos groei teen die mure en brandmerke van die Anglo-Boere-oorlog is nog plek-plek sigbaar.” Buiten die aksie wat plaasvind, is die rolprent se visuele effekte merkwaardig, veral vir ŉ Afrikaanse rolprent. “VFX-werk sluit elemente soos onweerswolke, ŉ luiperd, ŉ bobbejaan, ŉ sebra en vallende sneeu in,” het die vervaardiger, Johan Kruger, gesê. “Na my wete het geen ander Afrikaanse rolprent VFX al op hierdie vlak ingespan nie en waarskynlik ook geen ander plaaslike rolprente nie, behalwe as groot internasionale deelname ter sprake was. Om verskeie redes kon ons nie anders as om in die winter en in werklike sneeutoestande te skiet nie.” Die verhaal van Racheltjie de Beer. Volgens Boshoff word meer as 220 visuele effekte in die rolprent gebruik. “Ons wou menslike eienskappe en gemoedstemminge toedig aan die weer, en in die besonder die storm. Ons het dus nie net ŉ skoon hemelruim met afgesaagde beelde van wolke vervang nie, maar eerder ons eie wolkestelsel saamgestel wat ons kon manipuleer en rondbeweeg soos dit ons pas. Dit het ons toegelaat om aan die storm ŉ persoonlikheid te gee, om dit donkerder te maak, vinniger te laat beweeg en die landskap met weerlig dreigend te maak.” Die sterbelaaide rolverdeling sluit Stian Bam, Zonika de Vries, Marius Weyers, Sandra Prinsloo, Antoinette Louw en Beate Opperman in. Johannes Jordaan vertolk sy heel eerste rol as Racheltjie se kleinboet in hierdie prent. “Die legende van Racheltjie de Beer is ŉ verhaal vir alle tye en baie Suid-Afrikaners beskou dit as deel van hulle erfenis,” het Helen Kuun, besturende direkteur van Indigenous Film Distribution, gesê. “Dit is vir ons ŉ voorreg om betrokke te wees by die herlewing van haar storie op die silwerskerm.”